იური ცინცაძე

იური (ციმციმა) ცინცაძე (დ. 15 დეკემბერი, 1938 — გ. 1984) — ქართველი მოცეკვავე.

ერთი თვისაც არ იყო, როდესაც მამამისი, სამხედრო ოფიცერი დავით ცინცაძე სტალინურ რეპრესიებს შეეწირა. ის დააპატიმრეს და ორი წლის შემდეგ დახვრიტეს - ოფიციალური მიზეზით, სამხედრო დანაშაულისთვის.

იური ბათუმის მე-9 ვაჟთა სკოლაში სწავლობდა. 10 წლის ასაკში ცეკვით დაინტერესდა და სწავლაზე გული აიცრუა. იყო აჭარის აკადემიური ანსამბლის წევრი. როდესაც 19 წლის იყო, ბათუმში ილიკო სუხიშვილი და ნინო რამიშვილი ჩავიდნენ, იური ცინცაძე მოეწონათ და თბილისში, თავიანთ ანსამბლში წაიყვანეს. მოგვიანებით, როდესაც ანსამბლი საფრანგეთში უნდა წასულიყო გასტროლებზე, საბჭოთა ორგანოებმა იურის გაშვებაზე უარი თქვეს, მამამისის პოლიტიკური პატიმრობის გამო. ამ დროს მისი სახელი, როგორც სოლისტის, უკვე აფიშებზე ეწერა.

ამის შემდეგ იური ცინცაძემ ანსამბლი და თბილისი დატოვა, ბათუმში დაბრუნდა და იქ აჭარის სახელმწიფო ანსამბლში გააგრძელა ცეკვა.

ითვლებოდა აჭარული სატრფიალო ცეკვის, „განდაგანას“ უბადლო შემსრულებლად. ცეკვავდა სხვა ცეკვებსაც.

დაქორწინებული იყო იზოლდა აბაიშვილზე, რომლისგანაც შეეძინა ორი შვილი. გარდაიცვალა 1984 წელს, 46 წლის ასაკში.

 რესურსები ინტერნეტში 
 იური ცინცაძე - დავიწყებული ვარსკვლავის ციმციმი. „რადიო თავისუფლება“. 28 თებერვალი, 2024.

კატეგორია:ქართველი მოცეკვავეები
კატეგორია:დაბადებული 1938
კატეგორია:დაბადებული 15 დეკემბერი
კატეგორია:გარდაცვლილი 1984